Foto’s: Britse koningshuis wys só steun aan OekraïneKate en William het Woensdag ‘n besoek aan die Oekraïense-kultuursentrum in Londen afgelê. (Foto: Ian Vogler/AFP) Lede van die Britse koningshuis het te midde van die voortslepende oorlogskrisis in Oekraïne hul steun aan die land se inwoners, asook liefdadigheidsorganisasies en rampfondse wat hulp vir Oekraïners bied, getoon. Prins William en Kate, die hertog en hertogin van Cambridge, het Woensdag ŉ emosionele besoek aan die Oekraïense kultuursentrum in Londen afgelê. Hulle het werknemers en vrywilligers ontmoet om eerstehands te leer hoe dié sentrum die Oekraïense gemeenskap in die Verenigde Koninkryk (VK) en regoor Europa tans bystaan. Die egpaar, wat albei borsspeldjies met die Oekraïense vlag gedra het, het tydens hul besoek gehelp om donasies wat aan vlugtelinge geskenk word te sorteer en te verpak. Van dié sentrum se skenkings word deur die Disasters Emergence Committe (DEC) hanteer. Dit is dieselfde rampfonds wat verlede week ŉ “ruim” private skenking van koningin Elizabeth ontvang het. William en Kate het Wolodimir Zelenski, die Oekraïense president, en sy vrou, Olena, in 2020 by Buckingham-paleis ontmoet. (Foto: Jonathan Brady/AFP) Die koninklikes het ook ’n toer deur die sentrum saam met Oekraïne se ambassadeur in Brittanje, Vadym Prystaiko en sy vrou, Inna, onderneem. Die hertogin, geklee in ŉ helderblou trui en stylvolle wyepypbroek, het tuisgemaakte sjokolade-bruintjies en energiestafies vir die vrywilligers van die sentrum gebring. Prins William het aan vrywilligers erken dat sy kinders, prinse George (8) en Louis (3) en prinses Charlotte (6), dikwels vrae oor die oorlog vra en dat Oekraïne en sy leiers die egpaar se “volle ondersteuning” het. Dié besoek volg nadat die Britse koningshuis, wat bekend is vir politieke neutraliteit, ŉ byna ongekende rol die afgelope tyd gespeel het om die soeklig op die Oekraïense oorlog te plaas. Benewens hul besoek aan die kultuursentrum het Kate en William onlangs in ŉ amptelike verklaring hul steun aan Wolodimir Zelenski, die Oekraïense president, en sy vrou, Olena, op hul sosialemediaplatforms gedeel. Zelenski, wat saam met sy vrou die egpaar in 2020 tydens ŉ geleentheid in Buckingham-paleis ontmoet het, het die egpaar persoonlik op sy Twitter-profiel bedank vir hul ondersteuning. Olena and I are grateful to the Duke and Duchess of Cambridge @RoyalFamily that at this crucial time, when Ukraine is courageously opposing Russia's invasion, they stand by our country and support our brave citizens. Good will triumph. — Володимир Зеленський (@ZelenskyyUa) March 1, 2022 Kenners vermoed ook dat koningin Elizabeth II op ŉ subtiele manier haar steun aan Oekraïne getoon het toe sy die Kanadese premier, Justin Trudeau, vandeesweek by die Windsor-kasteel ontvang het. Die monarg, geklee in ŉ blou rok met fyn geel patrone, het saam met Trudeau poseer voor ŉ ruiker van geel en blou blomme. Dit is dieselfde kleure as dié van die Oekraïense landsvlag. Koningin Elizabeth II het die Kanadese premier Justin Trudeau vandeesweek by Windsor-kasteel ontvang. (Foto: Steve Parsons/AFP) Trudeau en die koningin het ŉ hegte band sedert sy kinderjare toe sy pa, Pierre Elliott Trudeau, eerste minister van Kanada was. Hy was in die VK vir samesprekings oor die Oekraïense oorlog met Britse premier, Boris Johnson, en hul Nederlandse eweknie, Mark Rutte. Bronne: Vanity Fair, Hello, AFP.